b'\n_START_ARTICLE_\nYpatingasis pasitarimas prie TSRS NKVD\n_START_SECTION_\nIstorija\n_START_PARAGRAPH_\nPirmieji ypatingojo pasitarimo analogai buvo \xc4\xafkurti Rusijoje dar Petro I laikais._NEWLINE_Ypatingasis pasitarimas prie NKVD buvo \xc4\xafkurtas 1922\xc2\xa0m. Tuo metu \xc5\xa1is organas tur\xc4\x97jo teis\xc4\x99 nuteisti administracinei trem\xc4\x8diai (net i\xc5\xa1siun\xc4\x8diant u\xc5\xbe RTFSR rib\xc5\xb3) iki 3 met\xc5\xb3._NEWLINE_1924\xc2\xa0m. kovo 28 d. TSRS CVK Prezidiumas patvirtino naujus OGPU teisi\xc5\xb3 nuostatus. Ypatingasis pasitarimas prie OGPU gavo teis\xc4\x99 nuteisti kal\xc4\x97ti lageryje iki 3 met\xc5\xb3._NEWLINE_1934\xc2\xa0m. lapkri\xc4\x8dio 5 d., panaikinus OGPU teismin\xc4\x99 kolegij\xc4\x85, TSRS CVK ir TSRS LKT nutarimu buvo sukurtas Ypatingasis pasitarimas prie TSRS NKVD, kuris egzistavo iki 1953\xc2\xa0m. rugs\xc4\x97jo 1 d._NEWLINE_Did\xc5\xbeiojo teroro metais UP atliko pagalbin\xc4\xaf vaidmen\xc4\xaf. YP nuteisdavo kal\xc4\x97ti lageriuose, kartais nuteisdavo trem\xc4\x8diai ar u\xc5\xbedrausdavo b\xc5\xabti stambiausiuose TSRS miestuose. Maksimali tremties, kuriai gal\xc4\x97davo nuteisti YP, trukm\xc4\x97 buvo 5 metai, v\xc4\x97liau, nuo 1937\xc2\xa0m. baland\xc5\xbeio\xc2\xa0\xe2\x80\x93 8 metai. Nuteisti ilgesniam laikotarpiui ar, juo labiau, mirties bausmei, Ypatingasis pasitarimas negal\xc4\x97jo, nes netur\xc4\x97jo tam teis\xc4\x97s. Auk\xc5\xa1t\xc4\x85 pad\xc4\x97t\xc4\xaf u\xc5\xbe\xc4\x97musi\xc5\xb3 represuojam\xc5\xb3j\xc5\xb3 bylos paprastai atsidurdavo teismuose._NEWLINE_Per pirm\xc4\x85j\xc4\x85 1934\xc2\xa0m. pus\xc4\x99 dar nepanaikinta OGPU Kolegija nuteis\xc4\x97 21234 \xc5\xbemones. Per antr\xc4\x85j\xc4\x85 pus\xc4\x99\xc2\xa0\xe2\x80\x93 1057 \xc5\xbemones._NEWLINE_1935\xc2\xa0m. YP nuteis\xc4\x97 33823 \xc5\xbemones, o 1935\xc2\xa0m. gegu\xc5\xbe\xc4\x99 \xc4\xafkurti trejetai prie NKVD valdyb\xc5\xb3\xc2\xa0\xe2\x80\x93 122 726 \xc5\xbemones._NEWLINE_1936\xc2\xa0m. Ypatingasis pasitarimas i\xc5\xa1nagrin\xc4\x97jo 21 222 \xc5\xbemoni\xc5\xb3 bylas, o trejetai tuo pa\xc4\x8diu laikotarpiu i\xc5\xa1nagrin\xc4\x97jo 148 411 \xc5\xbemoni\xc5\xb3 bylas._NEWLINE_1938\xc2\xa0m. lapkri\xc4\x8dio 17 d. LKT ir VKP(b) nutarimu buvo leista \xc4\xaf Ypating\xc4\x85j\xc4\xaf pasitarim\xc4\x85 prie NKVD perduoti tik tas bylas, kurios negal\xc4\x97jo b\xc5\xabti vie\xc5\xa1ai nagrin\xc4\x97jamos d\xc4\x97l operatyvini\xc5\xb3 prie\xc5\xbeas\xc4\x8di\xc5\xb3. Ta\xc4\x8diau praktikoje \xc4\xaf YP perduodam\xc5\xb3 byl\xc5\xb3 skai\xc4\x8dius vis augo._NEWLINE_1939\xc2\xa0m. viduryje, pagal A. Vy\xc5\xa1inskio prane\xc5\xa1im\xc4\x85 CK Politbiurui, kiekviename YP pos\xc4\x97dyje b\xc5\xabdavo nagrin\xc4\x97jama nuo 200 iki 300 byl\xc5\xb3. D\xc4\x97l to labai abejotina, ar tos bylos gal\xc4\x97jo b\xc5\xabti normaliai i\xc5\xa1nagrin\xc4\x97tos._NEWLINE_1940\xc2\xa0m. pabaigoje YP gavo teis\xc4\x99 naudoti dar vien\xc4\x85 bausm\xc4\x99\xc2\xa0\xe2\x80\x93 konfiskuoti neteis\xc4\x97tai \xc4\xafgyt\xc4\x85 turt\xc4\x85 ar turt\xc4\x85, naudot\xc4\x85 nusikaltimams atlikti._NEWLINE_1942\xc2\xa0m. lapkrit\xc4\xaf YP, atsi\xc5\xbevelgiant \xc4\xaf karo laik\xc4\x85, gavo \xc4\xafgaliojimus nagrin\xc4\x97ti bylas apie ypatingai pavojingus nusikaltimus tvarkai ir nuteisti bet kokioms bausm\xc4\x97ms, \xc4\xafskaitant mirties bausm\xc4\x99. \xc5\xa0ie \xc4\xafgaliojimai buvo tik karo metais. Per t\xc4\x85 laik\xc4\x85 pagal YP prie TSRS NKVD nuosprend\xc5\xbeius buvo su\xc5\xa1audytas 10 101 \xc5\xbemogus._NEWLINE_Pasibaigus karui maksimali YP skiriama bausm\xc4\x97 buvo 25 \xc4\xafkalinimo metai. 5-ojo de\xc5\xa1imtme\xc4\x8dio antroje pus\xc4\x97je YP prie NKVD (nuo 1946\xc2\xa0m.\xc2\xa0\xe2\x80\x93 YP prie MGB) buvo pagalbin\xc4\x97, bet svarbi priemon\xc4\x97 \xc4\xafforminant bylas prie\xc5\xa1 nacionalistinio pasiprie\xc5\xa1inimo taryb\xc5\xb3 vald\xc5\xbeiai Pabaltijo respublikose bei Tarybinei Armijai Lenkijoje dalyvius. \xc4\xae YP patekdavo bylos, kuri\xc5\xb3 neimdavo nagrin\xc4\x97ti teismai ir karo tribunolai. \xc5\xa0i praktika susiklost\xc4\x97 karo metais, kai taip b\xc5\xabdavo sprend\xc5\xbeiamos t\xc4\x97vyn\xc4\x97s i\xc5\xa1davik\xc5\xb3 ir hitlerinink\xc5\xb3 pagalbinink\xc5\xb3 bylos.'